Kansa hou weer teepartytjie ten bate van kankerlyersFoto ter illustrasie. (Foto: TeaCora Rooibos/Unsplash) “Na twee jaar van virtuele geleenthede, is ons uiters opgewonde om weer saam met geliefdes, vriende en kollegas bymekaar te kom, nie net om tyd saam deur te bring nie, maar ook om ons harte oop te maak deur die stryd teen kanker te ondersteun.” Só sê Anita Snyders, volhoubaarheidsbestuurder van die Kankervereniging van Suid-Afrika (Kansa), oor die nuus dat die vereniging se jaarlikse Cuppa for Cansa-geleentheid vir die eerste keer in twee jaar nie meer in ŉ virtuele formaat aangebied hoef te word nie. Maroela Media het vroeër berig dat dié vereniging, wat verlede jaar sy 90ste bestaansjaar gevier het, sedert 1931 ontwikkel en gegroei het danksy talle vennootskappe, donasies en die toegewyde deursettingsvermoë van lede van die Suid-Afrikaanse gemeenskap. Cuppa for Cansa is een van Kansa se verskeie inisiatiewe en dien as ’n geldinsamelingsprojek vir die organisasie om die uiters nodige siftingstoetse soos borsondersoeke en papsmere in die onderskeie gebiede waar hulle betrokke is, te doen. Volgens Snyders het vanjaar se tema – “Tyd om saam hart te vat” – ook ’n dieper betekenis om die belangrikheid en krag van samesyn te verteenwoordig. “Kanker is nie ’n siekte wat alleen beveg moet word nie. Kankerpasiënte, geliefdes én versorgers het ons ondersteuning en aanmoediging nodig.” Snyders verduidelik voorts dat dit ook maklik vir individue of sakeondernemings is om as gasheer vir dié geleentheid op te tree. Belangstellendes kan op die Kansa-webwerf registreer of ŉ e-pos na [email protected] stuur, waarna ŉ streekpersoneellid verdere besonderhede oor die geleentheid sal deurgee. Dié betrokke personeellid sal dan alle aspekte, waaronder die bespreking en bevestiging van die datum, gassprekers, uitnodigings en relevante bemarkingsmateriaal, verder saam met die gasheer hanteer. Snyders voeg by dat gashere selfs hul eie tema kan kies óf Cuppa gebruik om ’n spesiale dag te vier, byvoorbeeld deur ’n “Verjaardag Cuppa” of “Vrouedag Cuppa” aan te bied. Five Roses is vanjaar ook die hoofborg van die geleentheid en verskaf tee vir elke geleentheid. Daar is verder ook ŉ beperkte aantal Cuppa vir Kansa-produkte te koop, onder andere Cuppa-bekers wat in vier pragkleure beskikbaar is. “Dit is maklik om te verstaan waarom Cuppa een van die hoogtepunte op die Kansa-kalender is, aangesien dit mense op ’n prettige manier bymekaar bring en hulle die geleentheid bied om te inspireer en ’n verskil te maak aan diegene wat deur kanker geraak word. Ons hoop almal sal hul plaaslike Cuppa-byeenkomste vanjaar ondersteun,” sluit Snyders af. Vir meer inligting, kontak Lucy Balona, hoof van bemarking en kommunikasie by Kansa, by [email protected].